Lekker verjaar, ou grote | Maroela Media
Lekker verjaar, ou grote
Daar is wêreldwyd 'n paar dinge wat uiters betroubaar is, onder andere die Duitse of Japannese spoorweë. In Japan, indien die trein meer as veertig sekondes laat is, kry jy 'n brief om vir jou werkgewer te gee wat verduidelik hoekom jy laat is.
Ek wens alles in Suid-Afrika het só verloop. Verbeel jou dat mens 'n afspraak kon maak om jou rybewys te hernu en presies op tyd opdaag, tot voor loop, alles afhandel en 10 minute later uitstap met 'n nuwe rybewys of paspoort of ID‑dokument.
Daar is egter een ding waarop Suid-Afrikaners al vir dekades staatmaak, ten spyte van die tekortkominge wat party mense dink hy het. Dit is 'n Cruiser!
Toyota het onlangs vir ons die geleentheid gegee om hul nuutste 70-reeks op die proef te stel. Nee wag, ons het hulle geensins op die proef gestel nie, eintlik maar net 'n draaitjie gery en 'n bietjie in die modder en gietende reën gespeel.
Die Toyota Land Cruiser 79 4.5 V8‑enkel- en dubbelkajuit het nou 'n 70ste herdenkingsmodel bygekry.
Die Cruiser is 70 jaar oud. Hy het in 1951 die mark betree as die Toyota BJ, maar in 1954 sy naam verander na Land Cruiser met Land Rover in hul visier.
Een van die visuele veranderings op die 70ste herdenkingsmodel is die sierrooster met die TOYOTA‑naam, eerder as die embleem. Aan die binneruim is daar grys sitplekoortreksels met "70th Edition" daarop geborduur, Land Cruiser-vloermatjies en 'n raakskerminligtingstelsel met navigasie, Bluetooth, Android Auto en Apple CarPlay.
Aan die buitekant is daar die sierrooster, erfenisembleem op die deure, 70th Anniversary-embleem, en staalbuffer agter met 'n trekstang wat jy kan afhaal. Die laaibak is met rubber gespuit, 'n staalvoorbuffer met voorbereiding om 'n wenas te pas. Daar is slegs twee kleure beskikbaar in die 70ste herdenkingsmodel, dis wit en beige.
Ons het 'n kort tydjie met die Cruiser deurgebring. Sy imposante teenwoordigheid op die pad is fantasties. Ja, sy draaisirkel is pateties, maar dis nie waaroor dit gaan nie. In 'n see van moderne buksies is 'n voertuig soos die 70 fantasties én nostalgies. Dit doen ook nie skade nie as mens die rathefboom presies skuif tussen ratte en die gebrul van die agt silinders laat 'n glimlag oor jou gesig trek, net voor jy die koppelaar trap en die snorkel sy fluitgeluid maak, dan is dit die ene hoendervleis.
Dit is nie die gemaklikste voertuig op aarde nie, maar die lugreëling wat nog met klein hefboompies werk, is fantasties. 'n Mens moet dit met die hand werk. Alles voel sterk, en taai. Gebou om 'n ewigheid te hou. Ek hou daarvan. Ek en my rymaat sê: "Só ene, daktent, 270°‑afdak, aluminiumkappie, laaistelsel, yskas" – en skielik is daar nie grense aan die plekke wat jy kan besoek nie. Ek begeer só 'n Cruiser!
Toyota Land Cruiser 79 enkelkajuit 4.5 V8 70th Edition R898 600
Toyota Land Cruiser 79 dubbelkajuit 4.5 V8 70th Edition R952 500
Die reeks word gedek deur 'n drie jaar/100 000 km-waarborg. Diensplanne is opsioneel.
Gedurende 1983 het ek vir 6 maande tussen Pretoria en Venda gery met 'n ouer weergawe van die Land Cruiser toegerus met 'n reguit 6 silinder enjin, hy was nogal dieselfde kleur. Hy was baie swaar op petrol, tussen 5.5 tot 6 km op 1 liter petrol. Alhoewel hy sterk gebou was, was dit 'n ongemaklike voertuig om mee te ry. Na my mening is dieselfde nog steeds van toepassing en is dit nie 'n waarde vir geld voertuig, eerder 'n status simbool.
Net soos hulle se, "jy kan na enige plek in Afrika gaan, maar as jy wil terug kom, moet jy 'n Cruiser he".
My droom. 'n Cruiser. Soos hierdie een. Gebou vir 'n man. Soos ek. Niks anders nie. Net 'n Cruiser.
Ek het vele al gery in Afrika. Vanaf 1984 tot 2020. Diesel en petrol.
Daar kan net èèn wees, en dis 'n Land Cruiser.
Soek jy ñ soliede dubbelkajuit wat betroubaar is en jaaaaaare sal hou? Kry dan die Cruiser! Of soek jy ñ frommelende blikkie met plastiekbuffers en fieterjasies wat sekerlik nie 30 jaar sal sien nie? Kry dan enige van die ander populêre goed.
Ja, selfs laasgenoemdes verkoop teen R900K en óp… so as jy dan die geld het, waarom nie eerder kwaliteit koop wat jou ñ leeftyd sal hou nie? A-nee-a-magtie!
Ek is seker die Land Cruiser is nodig vir enkele situasies, maar regtig…?! Die aardbol trek swaar onder ons verbruik van hulpbronne en energiebronne, so kry jou kop in rat en skaal af…